《题畦乐处士成趣园 其一》
宋代·王称

凌晨启柴扉，有客过我庐。雕鞍照玉勒，轻纨曳罗襦。

入门坐高堂，驺从閒且都。自言匪他人，少小六郡徒。

二十登汉朝，三十执金吾。五侯吐然诺，七贵相追趋。

笑我久沦落，劝我无迂疏。富贵不早致，白首徒棼如。

而我闻其言，笑谢陈区区。缅彼堂构姿，安用散与樗。

以兹避轩裳，悟静解天诛。况云乐丘园，取适自有馀。

朝搴邵侯瓜，夕灌鲍氏蔬。荣辱不我干，忧患岂我虞。

閒心托浮云，不知卷与舒。揖客上马去，还归倒一壶。

作者简介：眉州人，字季平。王赏子。累官承议郎知龙州。刻意史学，搜采北宋太祖至钦宗九朝事迹为《东都事略》，孝宗淳熙中洪迈修四朝国史时奏进，特授直秘阁。宁宗庆元间官至吏部郎中。又有《西夏事略》。